和張文潛輸麥行寄滁守魏彦成
作者：王洋
朝代：宋

paragraphs: 琅琊山青讓泉白，上計使君封瑞麥。
田家煮麥燒秸忙，一笑相煎何太迫。
醉翁亭上綠縹囊，亭前庾積蟠蛇岡。
家家輸送不掃場，謂取我廩金斗量。
賸錢沽酒追良伴，使君莫數星霜換。
願君容我借三年，他日萬錢供一飯。
山頭飛雉鳴朝日，哺我老翁張射畢。
誰言田舍漫蹉跎，輕裘年少每相過。